शिवराज सिंह चौहान को हाल के दिनों में अगड़ी जातियों एवं अनुसूचित जातियों दोनों के विरोध-प्रदर्शनों का सामना करना पड़ा है। पहले एससी-एसटी एक्ट पर सुप्रीम कोर्ट के फैसले के खिलाफ दलित संगठनों ने प्रदर्शन किया जबकि इस एक्ट में संशोधन के खिलाफ अगड़ी जातियों ने अपना विरोध जताकर शिवराज सिंह को मुश्किल में डाल दिया। इन विरोध-प्रदर्शनों के बीच शिवराज सिंह को भाजपा के चुनाव अभियान को आगे बढ़ाने और पार्टी को सत्ता में वापसी कराने की चुनौती है। इसके अलावा 15 साल की सत्ता विरोधी लहर भी कहीं न कहीं शिवराज के खिलाफ है। इन सबके बावजूद भाजपा को उम्मीद है कि प्रधानमंत्री नरेंद्र मोदी की रैलियों से राजनीतिक फिजा बदलेगी और वह दोबारा सत्ता में काबिज होगी।